寄外弟趙柟才仲
作者：呂本中
朝代：宋

paragraphs: 長年更多疾，念爾不能忘。
夢去關山静，書來道里長。
形骸且憔悴，草木自蒼唐。
古縣疏還往，微官絕簸揚。
頗聞能吏事，仍不廢文章。
客舍襄江下，人家筑水傍。
屢成千里目，虛斷九迴腸。
我老知無用，身閑欲半藏。
預愁章服裹，仍怯簿書忙。
事業煩詩卷，生涯在藥囊。
得非嵇叔懶，寧似次公狂。
野檜多鱗甲，寒松半雪霜。
高天一雁遠，小徑百年荒。
每惜朱絲斷，空懷素錦張。
舊交渾潦倒，此語更微茫。
欲判五斗米，先尋百本桑。
殘羮得共啜，薄酒要同嘗。
匣裏出鳴劍，眼中除眯糠。
未容窺突奧，虚自倚門牆。
指點飛鴻路，何人識故鄉。